Speaker moet omdraai by kiesstasieSpeaker Baleka Mbete wys haar ID nadat iemand dit vir haar gebring het. Foto: ANA Baleka Mbete, die Speaker van die parlement, moes Dinsdag by die deur van ŉ stemstasie in Johannesburg omdraai toe sy besef sy het nie haar ID saamgebring om te stem nie. Mbete het omstreeks 09:00 by die stemstasie in Northcliff se Berario-gemeenskapsentrum opgedaag waar sy haar spesiale stem uitgebring het. Zizi Kodwa, die presidensiële woordvoerder, het verduidelik Mbete se dokumente word deur ondersteuningspersoneel gedra en sy het gedink hulle het haar ID by hulle gehad. Die personeellid wat egter haar ID het, was in Pretoria en nie by Mbete nie. Mbete moes sowat ŉ uur wag vir iemand om haar ID te bring voordat sy kon stem. Kodwa het gesê die voorval is ŉ belangrike vingerwysing aan alle Suid-Afrikaners om seker te maak hulle het hul ID’s by hulle voor hulle Woensdag na hul stemstasies toe gaan. “Sonder ŉ ID kan jy nie stem nie, maak nie saak wat jou posisie is nie. Dit is ŉ belangrike aanmaning vir ons almal,” het Kodwa gesê. Spesiale stemreg laat ŉ persoon, wat nie by sy of haar stemstasie op verkiesingsdag kan stem nie, toe om ŉ dag voor die verkiesing te stem. Dinsdag is die laaste dag wat spesiale stemme uitgebring word.